Diari Oficial de la Generalitat Valenciana


Sumari del DOGV 7143, del 31-10-2013 (2013/10016)

RESOLUCIÓ de 3 d'octubre de 2013, de la Direcció General d'Avaluació Ambiental i Territorial, per la qual s'ordena la publicació de les declaracions d'impacte ambiental dels expedients número 58/09 AIA i 62/09 AIA, als termes municipals de Vall d'Alba i Rojales.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7143

Data del DOGV
:   31-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10055


Data del document
:   03-10-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Vall d'Alba
    * Rojales
    * impacte ambiental

RESOLUCIÓ de 3 d'octubre de 2013, de la Direcció General d'Avaluació Ambiental i Territorial, per la qual s'ordena la publicació de les declaracions d'impacte ambiental dels expedients número 58/09 AIA i 62/09 AIA, als termes municipals de Vall d'Alba i Rojales. [2013/10708]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:   
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients: 58/09 AIA Vall d'Alba i 62/09 AIA Rojales.  
  
«Declaració d'impacte ambiental  
Expedient: 58/09 AIA.  
Promotor: Hermanos Bernal Palau, CB.  
Autoritat substantiva: Direcció General Per al Canvi Climàtic.  
Objecte del projecte: explotació porcina d'enceball.  
Localització: polígon 21, parcela 29-30, Vall d'Alba (Castelló).  
Descripció del projecte  
El projecte pretén l'ampliació de la capacitat de l'explotació porcina amb la construcció d'una tercera nau. La superfície total de la parcela on es pretén l'ampliació és de 29.600 m².  
L'explotació disposa d'una declaració d'impacte ambiental de data 13 d'abril de 2004 (exp. 23/07-AIA) corresponent a la legalització d'una nau existent i a la construcció d'una segona nau. Segons la documentació presentada, la nau A ocupa una superfície de 800 m², la nau B ocupa una superfície de 495 m². La capacitat de l'explotació és de 1.520 places. Disposa a més d'una bassa coberta per a l'emmagatzematge de purins de 167 m³, un llatzeret i un local tècnic.  
  
L'ampliació suposa la construcció d'una tercera nau d'enceball, identificada com a nau C, que ocuparà una superfície de 1.176 m² (84x14 m) i d'un depòsit soterrat amb un volum de 187 m³ per a l'emmagatzematge de purins.  
La capacitat de la nau C serà de 1.476 places d'enceball amb la qual cosa la capacitat total de l'explotació serà de 2.996 places d'enceball (359,5 UGM).   
L'activitat consistix en l'engreixament de gorrins. Els animals entren a l'explotació amb una massa de 20 kg i són encebats fins que arriben a una massa de 90-100 kg. S'estima una duració mitjana del cicle de 110 dies.  
Disposa de sistemes automatitzats d'alimentació i ventilació, control de tancament i obertura de finestres. Disposa de connexió a la xarxa de distribució elèctrica.   
El consum anual d'aigua de l'explotació és de 6.853 m³, d'este volum, 6.573 m³ serà consumit pels animals la resta serà empleat per a la neteja dels locals, 253 m³ i per a ús del personal de l'explotació, 28 m³. El proveïment es realitza a través d'un pou. S'ha aportat una còpia de la notificació per part de la Confederació Hidrogràfica del Xúquer sobre el reconeixement final de les obres i instalacions de la concessió d'aigües subterrànies renovables per a l'ús ramader.  
  
La producció anual de purins s'ha estimat tenint en compte els valors mitjans establits legalment, s'estima una producció de 6.205 m³ anuals. S'indica que la producció real de purins és inferior a este volum. S'ha establit un valor mitjà de producció de 0,6 m³ per animal pel qual el volum anual seria de 4.242 m³. La destinació final dels purins serà l'aplicació agrícola per a la qual cosa es té una superfície de 131,36 ha.  
  
Per a l'emmagatzematge de purins disposa, a més de la bassa exterior, de les fosses interiors de la nau situades davall de la reixa. Les fosses interiors tenen una amplària de 2,5 m i una profunditat mitjana de 0,8 m, amb pendent interior del 5 %. Les conduccions que comuniquen les fosses amb el depòsit exterior són de PVC. La capacitat d'emmagatzematge total serà de 1.612 m³.   
Disposarà d'una tanca perimetral que comprenga la nau corresponent a l'ampliació. Disposa de malles ocellaires en totes les finestres per a la protecció contra vectors. Se subscriurà un contracte de retirada de cadàvers per al total de la capacitat productiva després de l'ampliació.  
  
No hi ha sistema d'arreplega d'aigües pluvials. La nau estarà construïda a dos aigües. Les aigües pluvials es deixaran infiltrar directament sobre el sòl.   
La distància al nucli urbà de Vall d'Alba és de 2.880 m.  
Tramitació administrativa  
El tràmit d'informació pública es va realitzar per mitjà de la inserció de l'anunci en el DOCV número 5942, de data 28 de gener de 2009, la comunicació als veïns limítrofs i amb la inserció de l'anunci en el tauler d'edictes de l'Ajuntament, sense que es presentaren alegacions al projecte.  
  
Antecedents  
La documentació corresponent al present projecte va ser remesa en primera instància per l'Ajuntament de Vall d'Alba per considerar que estava sotmés a llicència ambiental, data 22 de maig de 2006. S'obri l'expedient 181/06-AIA.  
Després de solicitar l'ampliació de documentació presentada i una vegada estudiada esta, es determina que el projecte, per la seua capacitat productiva, està sotmés a l'obtenció de l'autorització ambiental integrada pel que es remet la dita documentació a l'Àrea de Qualitat Ambiental, data 23 d'abril de 2007. S'inicia el tràmit d'obtenció de l'autorització ambiental integrada.  
Amb data 13 de juny de 2007, l'Àrea de Qualitat Ambiental, remet una còpia del projecte, annexos al projecte i còpia de l'estudi d'impacte ambiental i solicita l'adequació de la documentació presentada. S'obri l'expedient de consulta 169/07 AMB.  
Amb data 21 de juny de 2007, una vegada estudiada la documentació presentada se solicita l'ampliació d'esta.  
Amb data 15 d'abril de 2009, l'Àrea de Qualitat Ambiental, remet els documents presentats pel promotor així com el resultat de la informació pública. S'obri l'expedient d'avaluació ambiental 58/09 AIA.  
  
Amb data 15 de juny de 2009 es remet nova documentació presentada pel promotor.  
Afectacions legals  
1. Segons el PGOU municipal, el 98 % de la parcela on es pretén ubicar la instalació té la classificació de sòl no urbanitzable comú. Vist l'informe urbanístic municipal, l'activitat es considera compatible amb la normativa actual.  
Segons s'indica en la documentació, es respecten les zones de servitud existents respecte a un camí, una carretera i una línia d'alta tensió que afecten la parcela.  
2. La distància al nucli urbà supera els 2.500 m. Segons la Llei 6/2003, de Ramaderia de la Comunitat Valenciana, la distància mínima de 1.000 m de les explotacions respecte a nuclis urbans es mantindrà en el cas de nuclis urbans amb un número superior a 2.000 habitants. En este cas, el municipi de Vall d'Alba supera els 2.000 habitants.   
  
3. L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94, d'Espais Naturals Protegits de la Comunitat Valenciana.   
4. El municipi de Vall d'Alba no està considerat com a zona vulnerable segons el Decret 13/2000, de 25 de gener del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries.   
5. Una part de la superfície que comprén les parceles 29-30 està en l'àmbit del Pla d'Acció Territorial de Caràcter Sectorial Corredors d'Infraestructures.   
El projecte presentat en primera instància, amb data 13 de juny de 2007, pretenia la construcció de dos naus en la zona d'influència de 200 metres que el pla establix a cada costat de l'eix del traçat.   
Consultada la normativa per a la regulació dels usos del sòl del dit pla, este prohibix expressament la construcció de granges (article 17). Pel que es proposa una nova ubicació per a les naus en una zona fora de la dita zona d'influència, alternativa que s'ha avaluat i per a la qual es redacta la present declaració d'impacte.  
  
Consideracions ambientals  
S'han identificat els elements ambientals susceptibles de ser afectats pel projecte, entre els quals s'inclou: aire, sòl, aigua, flora, fauna i medi socioeconòmic.  
L'explotació es localitza en una zona agrícola, dedicada a cultius de secà, amb predomini de cereals, ametlers i oliveres. També es localitzen en la zona altres explotacions ramaderes i vivendes aïllades. Pròxima a l'explotació es localitza un assentament històric denominat en la cartografia com a Mas de la Blanqueta.   
La vulnerabilitat a la contaminació d'aqüífers està valorada com a mitjana. Tant les fosses interiors com la bassa exterior hauran de construir-se amb materials que en garantisquen la impermeabilitat. Les aigües de neteja i higiene s'uniran amb els purins, i s'evacuaran conjuntament en les trapes de dejeccions i en la fossa de purins.   
La destinació final de les dejeccions serà l'aplicació agrícola. Per a la producció de purins estimada i la superfície agrícola disponible la dosi màxima d'aplicació de nitrogen és inferior als 170 kg per hectàrea i any. S'ha de tindre en compte que l'aplicació ha de realitzar-se en funció de les necessitats nutritives del cultiu i les característiques pròpies del sòl.   
Basant-se en el Reial Decret 324/00, d'Ordenació de les Explotacions Porcines, haurà de respectar-se com a distància mínima, en la distribució de fem sobre el terreny, la de 100 m, respecte a altres explotacions del grup primer, i 200 m, respecte a les explotacions incloses en la resta dels grups definits en l'article 3.B) del Reial Decret 324/2000 i als nuclis urbans. L'estudi d'impacte ambiental indica que en l'aplicació es respectarà a més una distància mínima de 35 m respecte a pous i sistemes d'aigua potable i de 200 m de càmpings i llits públics.   
  
Segons el projecte la bassa exterior de purins estarà coberta i per això es reduirà l'emissió de compostos contaminants. S'ha plantejat l'addició d'un complex bacterià en fosses i depòsits per al tractament dels purins. S'haurà de minimitzar a més la possible afectació per l'emissió d'olors associada a la retirada de purins dels dits depòsits per a la seua aplicació al camp.   
Els cadàvers seran retirats cada dos dies per l'empresa amb què s'ha contractat el servici d'arreplega. L'explotació tindrà un contenidor homologat per a l'emmagatzematge provisional.   
  
Consideracions jurídiques  
El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu Reglament, annex I apartat 1.h.  
  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 16.2.m del Decret 131/2007, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de plans, programes i projectes, així com de qualsevol altres accions dutes a terme tant pels poders públics com pels particulars al territori de la Comunitat Valenciana.  
  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'ampliació de l'explotació porcina d'encebament que se situa en les parceles 29-30 del polígon 21 al terme municipal de Vall d'Alba (Castelló), promogut per Hermanos Bernal Palau, CB, sempre que este es desenrotlle d'acord amb les previsions de l'estudi d'impacte ambiental i les condicions establides a continuació.  
  
Segon  
1. Haurà de disposar-se de l'informe favorable de Patrimoni Cultural de la Conselleria de Cultura, Educació i Esport.  
2. Els residus generats en l'explotació seran emmagatzemats i gestionats d'acord amb la seua naturalesa i perillositat.  
3. Per a la distribució dels purins només podran emprar-se parceles que estiguen explotades agrícolament, en cap cas podran emprar-se terres improductives o ocupades per vegetació natural.   
En la distribució dels purins s'hauran de respectar les distàncies legalment establides així com les distàncies proposades en el projecte.  
4. Es comunicarà a esta Direcció General qualsevol variació que es produïsca en el destí dels residus.  
5. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a la Direcció General de Gestió del Medi Natural, de la Conselleria de Medi Ambient, Aigua, Urbanisme i Habitatge, que establirà, si és procedent, l'aplicació de noves mesures correctores.  
6. El programa de vigilància ambiental haurà d'incorporar les condicions establides en la present declaració.   
  
Tercer  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Quart  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que establix l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 30 de juny de 2009.- La directora general de Gestió del Medi Natural: M.ª Ángeles Centeno Centeno.»  
  
«Declaració d'impacte ambiental  
Expedient: 62/8525-WPL.  
Títol: ampliació i reforma de la subestació de Rojales (província d'Alacant).  
Promotor: Red Eléctrica de España, SAU.  
Autoritat substantiva: Direcció General d'Energia, Servici Territorial d'Alacant.  
Localització: terme municipal de Rojales (Alacant).  
Descripció del projecte  
El projecte té per objecte l'ampliació i reforma de la subestació elèctrica (d'ara en avant, ST) de Rojales 220 kV, ubicada al terme municipal de Rojales (província d'Alacant). Les instalacions existents van ser sotmeses a avaluació d'impacte ambiental, i disposen de DIA atorgada mitjançant una resolució de la directora general de Qualitat Ambiental de data 31 d'octubre de 1996, i en l'actualitat és part de les instalacions existents propietat d'Iberdrola Distribución Eléctrica, SAU, d'ara en avant, Iberdrola (tres posicions de transformador de distribució 220/20 kV) i altres propietat de Red Eléctrica de España, SAU, d'ara en avant, REE- (dos posicions de línia, tres posicions de transformador i una posició d'acoblador longitudinal). S'accedix a esta des de la rotonda d'eixida 745 de l'Autopista del Mediterrani (AP-7). S'aprofitarà l'accés existent, i no és necessari crear accessos nous.  
La reforma i l'ampliació de la ST Rojales sorgix de la necessitat d'incrementar el suport a la xarxa de distribució des de la xarxa de transport, davant de l'increment de potència demandada com a conseqüència del desenrotllament experimentat pel mercat en la zona d'Alacant i té així mateix com a finalitat la millora de la xarxa de transport en la zona. L'ampliació i reforma de la ST Rojales està prevista en la Planificació dels Sectors Gas i Electricitat 2002-2011, aprovada per Acord del Consell de Ministres de 13 de setembre de 2002. Segons s'exposa, l'esquema actual de la ST Rojales 220 kV (configuració en H- barra simple amb interruptor d'acoblador) és inadequat per a complir els requisits mínims establits en la Resolució d'11 de febrer de 2005 apartat 4 de la Secretaria General d'Energia, per la qual cosa és necessària la reforma d'esta.  
Els canvis referits en el projecte s'organitzen en dos fases d'execució:  
- La primera fase preveu la modificació de la configuració de la ST, i passa a ser de doble barra amb acoblador ACP i comportarà la reforma, adequació, reubicació i redenominació d'algunes posicions en el parc de 220 kV. D'esta manera es donarà cabuda a una posició de reserva sense equipar i es procedirà a la reubicació de la L/Elx i passarà al carrer 12, a més de la construcció dels nous carrers d'ACP i carrer 8 on es reubicarà la L/Campoamor.  
- En una segona fase es procedirà a l'ampliació del parc de 220 kV equipant dos carrers nous destinats a futures posicions de transformació per a Hidrocantábrico Distribución Eléctrica, SA, incloent-hi aparellatge i equips de protecció i mesura de les dites posicions.  
  
La configuració final de les posicions s'especifica en el projecte.  
Les obres necessàries per a l'execució del projecte, consistixen en:  
- Fase 1. Demolició de l'estructura i fundacions de pòrtics principals, aparellatge convencional d'intempèrie i caseta REE; demolició i eliminació de vials existents; demolició i eliminació de tancament límit de parc de 220 kV; preparar i esplanar el terreny necessari per a parc de 220 kV segons configuració final i ampliació de la malla de xarxa de terres; execució de nous vials; execució de noves estructures i fundacions punta Franklin i estesa de línies de guarda; execució de nova configuració doble barra; passar el carrer 14 a carrer de reserva; reubicar la posició de L/Elx del carrer 13 al 12; instalació de l'acoblament de barres en el carrer 9 (abans inexistent); reubicació de la posició de L/Campoamor del carrer 11 a la 8 (abans inexistent); ampliació de l'actual xarxa de rases per a cables; construcció de nou edifici de control REE; construcció de nou tancament límit parc de 220 kV; reubicació de transformadors de tensió inductius propietat d'Iberdrola.  
  
- Fase 2. Execució d'obra civil i muntatge per a ubicar nou aparellatge (transformador de distribució 4, en carrer 7); execució d'obra civil i muntatge per a ubicar nou aparellatge (transformador de distribució 5, en carrer 6).  
El projecte presentat requerix incrementar el terreny a ocupar per la instalació. A l'oest, és necessari ampliar l'actual plataforma en 53 m fora del límit de l'actual tancament (5.353 m² d'ampliació, pertanyents a la parcela 35 del polígon 9). Al nord de la parcela, s'ampliarà la plataforma 4 m dins dels límits del tancament. Això implica omplir la zona més deprimida situada al nord-oest de la plataforma. El drenatge de les posicions de nova construcció es realitzarà per mitjà de tubs dren instalats davall els canals de cables o directament davall la capa de grava, els quals desembocaran en una sèrie de tubs colectors que evacuaran l'efluent (aigües pluvials) cap a la zona de la parcela amb desnivell suficient per a la seua correcta difusió.  
Entre els edificis a construir se citen un edifici de control en el parc de 220 kV (format per la sala de control i comunicacions, sala de servicis auxiliars, sala per a bastidors de proteccions, una neteja i un taller-magatzem) i casetes de relés.  
Afectacions Legals  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals està la producció i distribució d'energia elèctrica (CNAE-93 Rev1 40,1).   
La gestió dels residus generats, atendrà el que establix la legislació estatal i autonòmica reguladora de la matèria. En particular, la gestió dels olis industrials usats ha d'adequar-se al que establix el Reial Decret 679/2006, de 2 de juny.  
Respecte a l'afectació paisatgística de la subestació elèctrica, caldrà ajustar-se al que establix el Decret 120/2006, d'11 d'agost.  
El desenrotllament dels treballs de construcció i manteniment, ha d'adaptar-se a les previsions del Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions ambientals  
El projecte consistix en l'ampliació i reforma de la ST Rojales 220 kV, per la qual cosa ha de desenrotllar-se necessàriament en l'entorn de les instalacions elèctriques existents. Els terrenys afectats per l'ampliació, d'acord amb l'informe remés pel Servici Territorial de Medi Ambient (de data 16 de setembre de 2008), estan constituïts per antics bancals de cultiu abandonats, en l'actualitat coberts d'escassa vegetació ruderal.  
  
A causa de l'escassa envergadura del projecte i que es tracta d'una ampliació, l'àmbit d'estudi és de dimensions reduïdes.  
L'entorn està ocupat per parceles en què s'alternen el cultiu de cítrics, pastures i altres improductives. Així mateix, en les proximitats s'ubica una zona residencial (El Crispín, a Algorfa) i diverses infraestructures de transport (autopista AP-7, carreteres CV-908 i CV-905) i línies elèctriques de 20 i 220 kV. Tant a l'est com a l'oest de la ST hi ha franges de sòl inventariades com a sòl forestal, en les quals la vegetació natural està caracteritzada per un domini de l'estrat herbaci i arbustiu degradat i escasses agrupacions arbòries de xicotetes dimensions constituïdes per pi blanc. L'entorn immediat a la ST no té especial interés per a la fauna i no es detecten espècies catalogades, i en general la fauna existent és de tipus generalista, comú i habitual en zones periurbanes.  
  
A uns 3 km cap a l'est de la ST, estan les llacunes de la Mata i Torrevieja. No es considera que el projecte tinga incidència sobre estes. En este sentit, el Servici d'Ordenació Sostenible del Medi de l'Àrea d'Espais Naturals informa (amb data 13 de desembre de 2008) que el projecte no afecta espais protegits, espais de la Xarxa Natura 2000 o hàbitats d'interés comunitari. No obstant això, les futures línies que arriben a esta ST han de dissenyar-se i evitar afectacions sobre estes.   
  
En l'àmbit d'estudi no s'ha localitzat cap element que forme part del patrimoni cultural de la zona en el servidor de la Direcció General de Patrimoni Cultural Valencià. La dita Direcció General, informa que la incidència sobre el patrimoni paleontològic del projecte no serà, en principi, significativa (31 de juliol de 2008). S'indica per este organisme que s'ha de realitzar una prospecció arqueològica, la qual s'està realitzant en l'actualitat (segons l'estudi d'impacte ambiental), prèviament a l'execució de les obres.  
Des del punt de vista paisatgístic, l'àmbit d'estudi es considera de qualitat baixa i capacitat d'absorció visual mitjana-alta. Es consideren aspectes de disseny de la ST (acabats, color de la grava, etc.) per a minimitzar els possibles impactes.  
La mesura que més repercutix en la integració ambiental de la instalació és la selecció de la ubicació. En este sentit, la zona és plana, amb vulnerabilitat baixa d'aqüífers, sense risc d'inundació, amb accessos, situada a més de 200 m de la zona residencial més pròxima, etc. A més dels aspectes ambientals ja citats, no afecta camins ramaders ni forests d'utilitat pública.  
Entre les afectacions generades pel projecte se cita l'ocupació de sòl, i es genera la pèrdua de la seua capacitat agrícola (encara que en l'actualitat els terrenys estan abandonats). No es creen nous accessos. No afecta llits. Es pot generar durant l'obra un increment de pols en suspensió pels moviments de terra, afectació minimitzada per l'escassa magnitud d'estos. Respecte al soroll generat durant les obres serà de caràcter temporal. S'estima que, en funció de la configuració de la ST, les zones residencials pròximes no es veuran afectades per nivells superiors als establits en la legislació. De la mateixa manera, els nivells de camp electromagnètic estaran per davall dels nivells recomanats per la Comissió Europea. En l'extrem sud-occidental afectarà inevitablement al voltant d'una desena de pins blancs; no es considera un impacte rellevant al tractar-se d'un nombre reduït i ser una espècie d'àmplia distribució.  
Per al subministrament d'aigua a l'edifici, disposarà d'un depòsit soterrat i s'aprofitaran les aigües pluvials arreplegades en la coberta de l'edifici.  
Altres mesures preventives i correctores adoptades:  
- S'inclou en el projecte un document denominat Especificacions tècniques de caràcter ambiental, que establix les obligacions ambientals del contractista.  
- La zona d'obra se senyalitzarà per a limitar les àrees de treball.  
- Disposarà en el campament d'obra de contenidors per a cada tipus de residus generat durant l'obra. Els dits residus han de ser segregats per tipus. Es gestionaran adequadament.  
- El contractista disposarà de safata metàlica, estanca, amb rastell i capacitat suficient per a arreplegar el contingut del recipient més gran, sobre la qual colocar els recipients que continguen combustibles. Esta s'ubicarà davall coberta o es disposarà d'una lona per a cobrir la safata i els recipients de combustible.  
- Es prohibix cremar qualsevol residu d'obra.  
- Es prohibix abocar olis i greixos al sòl.  
- Es respectaran tots els exemplars arboris que no siguen incompatibles amb el desenrotllament del projecte de la ST.  
- S'emmagatzemarà la terra vegetal retirada, amb vista a la seua posterior utilització.  
- Finalitzada l'obra, es revisarà l'entorn de l'obra, i es restituirà els terrenys afectats.  
- Els transformadors estaran dotats de fossa d'arreplega estanca amb capacitat per a emmagatzemar l'oli mineral utilitzat en estos.  
- Els olis minerals utilitzats en la ST, una vegada finalitzada la seua vida útil, es gestionaran d'acord amb la normativa específica en matèria de residus perillosos.  
- En la ST es disposarà d'un depòsit d'emmagatzematge per als residus d'explotació.  
- S'indica que la ST es dota de potent iluminació com a sistema de seguretat. No obstant això, es posa en funcionament en cas d'emergència, i la iluminació nocturna és de menor intensitat.  
- No es preveu la instalació de pantalles vegetals pel fet que per l'absència de vegetació en l'entorn de gran port, seria contraproduent.  
  
- Realització de mesuraments de soroll i camp electromagnètic durant la vida útil de la instalació.  
El programa de vigilància ambiental té com a objectiu bàsic el seguiment del desenrotllament de les mesures previstes en el projecte. Arreplega, entre altres actuacions:  
- Seguiment periòdic de les obres.  
- Seguiment arqueològic de les obres, informant immediatament de qualsevol troballa a la DG competent.  
- Realització d'informes de seguiment de les obres i de la fase d'explotació.  
  
Tramitació administrativa  
Amb data d'entrada de 16 d'abril de 2008, es va rebre consulta inicial referent al projecte (expedient 131/5677-LFM), a la qual es va contestar amb data 3 de juliol de 2008, i es van remetre amb posterioritat informes extemporanis demanats. Els informes rebuts i les observacions realitzades en la dita contestació s'han tingut en consideració en l'elaboració de l'estudi d'impacte ambiental.   
El projecte considerat va ser sotmés a informació pública i consultes, per mitjà d'anuncis en el Diari Oficial de la Comunitat Valenciana de 10 de febrer de 2009 i en el BOP de 04 de febrer de 2009 i en la premsa i remissió a diversos ens. Segons comunicació del Servici Territorial d'Energia d'Alacant, no s'han presentat alegacions a este.  
  
Amb data 17 d'abril de 2009, s'ha rebut l'expedient per a l'avaluació d'impacte ambiental, incloent-hi el projecte, l'estudi d'impacte ambiental (amb document de síntesi), l'estudi d'integració paisatgística i la còpia de l'expedient administratiu, el qual inclou els informes rebuts durant la fase de consultes i la resposta a estos.  
  
Amb data 7 de maig de 2009 s'ha comunicat al Servici de Suport Tècnic de la Direcció General de Territori i Paisatge la recepció de l'expedient als efectes que, si és el cas, remeten una còpia de l'informe elaborat en l'àmbit de les seues competències. Fins al moment, no es disposa de contestació.  
Consideracions jurídiques  
El projecte de subestació transformadora està sotmés al procediment d'avaluació d'impacte ambiental d'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/89, de 3 de març, de la Generalitat Valenciana, i en les altres disposicions que se li apliquen.  
L'article quint de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 16 del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, modificat pel Decret 217/2007, de 26 d'octubre, atribuïx a la Direcció General de Gestió del Medi Natural la competència sobre l'avaluació d'impacte ambiental.  
  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar favorable només als efectes ambientals, el projecte d'ampliació i reforma de la subestació transformadora ST Rojales 220 kV, promoguda per Red Eléctrica de España, SAU, inclosa en la parcela 35 del polígon 9 del terme municipal de Rojales (província d'Alacant), segons el que preveu el projecte, l'estudi d'impacte ambiental i la resta de documentació que hi ha en l'expedient.   
  
Segon  
Com a condicions addicionals, s'establix:  
1. L'efluent d'eixida de la fossa sèptica amb filtre biològic s'emmagatzemarà en depòsit estanc, que serà buidat periòdicament i gestionat a través de depuradora o entitat autoritzada. No es procedirà en cap cas al seu abocament al terreny per mitjà de pou filtrant o rasa filtrant.   
2. Les operacions de maneig del gas SF6, es realitzaran per mitjà d'equips que impedisquen l'emissió lliure del gas a l'atmosfera.  
3. En relació amb les afectacions sobre el patrimoni cultural, caldrà ajustar-se al que informe la conselleria competent. En tot cas, l'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afectació i notificar-ho immediatament a la Conselleria de Cultura i Esport.  
4. A la posada en marxa de la instalació, es realitzarà una auditoria acústica a l'efecte de comprovar que no es transmeten a l'entorn de la parcela nivells sonors superiors als establits en la legislació en matèria de contaminació acústica, i s'incorporaran els resultats al programa de vigilància ambiental.  
5. Les emissions de camps electromagnètics derivades del funcionament de la ST, es mantindran per davall dels límits establits per la Recomanació del Consell de Ministres de Sanitat de la Unió Europea, de 12 de juliol (1999/519/CE), fixats en 5 kV/m per al camp elèctric i 100 T per al camp magnètic.   
6. En el disseny de les línies elèctriques que es connecten amb la ST, ha de tindre's en compte la relativa proximitat de les llacunes de la Mata i Torrevieja, a l'efecte d'evitar afectacions sobre estes.  
7. Les accions incloses en el programa de vigilància ambiental, així com l'adopció de les condicions exposades, hauran de documentar-se, als efectes d'acreditar l'adopció i l'execució de les mesures preventives i correctores propostades i la comprovació de la seua eficàcia.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que establix l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 29 de juny de 2008.- La directora general de Gestió del Medi Natural: M.ª Ángeles Centeno Centeno.»  
  
València, 3 d'octubre de 2013.- El director general d'Avaluació Ambiental i Territorial: Juan Giner Corell.